**BG**

Да защитим демокрацията от авторитарни посегателства

„Това, което се случва в периода между изборите, е също толкова важно за демокрацията, колкото самите избори“, посочи политологът Браян Клаас по време на специален семинар на групата, призовавайки ни да „превърнем Европа в защитник за демокрацията“.

Демокрацията често се приравнява с гласуването и твърде често се взема за даденост. Но правото на глас, свободните и честни избори, свободата на медиите, организациите за обществен надзор, гражданското общество – които са основни стълбове на истинската демокрация – не се извоюват лесно и на ниска цена.

Политологът Браян Клаас от лондонския Юнивърсити колидж (UCL) счита, че в наши дни демокрацията е подложена на атака не само в далечни краища на света, а навсякъде, дори в Съединените щати или още по-близо до нас, в Европа, където основни принципи като правовата държава и свободата на медиите се ограничават от автократи в Полша, в Унгария на Орбан или в непосредствено съседство – в Турция, Сирия и др. Автократи и тирани подронват един по един основните стълбове на демокрацията, подкопавайки общественото доверие в институциите и застрашавайки по този начин цялото демократично общество.

Именно по тази причина това, което се случва в периода между изборите, е също толкова важно, колкото самите избори, отбеляза Клаас по време на семинара. Той призова нашите местни и регионални представители да работят за укрепването на демокрацията на своите управленски равнища, не само там, където вече са на власт авторитарни лидери, но и да служат като бастион срещу задаващи се автократични лидери или групи. Сега, когато САЩ изостави ролята си на факлоносец на демокрацията при президента Тръмп, от нас зависи да превърнем Европа в неотстъпващ пред нищо защитник на демокрацията. За тази цел той формулира конкретни области на действие, в които местното равнище да поеме водеща роля, служейки за пример на националното равнище, тъй като проучванията на общественото мнение систематично показват, че заемащите изборни длъжности на местно равнище се ползват с по-голямо доверие сред гражданите.

**Как да защитим демократичния пясъчен замък от авторитарната вълна?**

В отговор на днешните предизвикателства пред демокрацията, Клаас предложи следната поредица от конкретни действия за укрепване на нашите демокрации срещу влиянието на бъдещите или вече установените авторитарни лидери:

* Постигане на икономически напредък – не само растеж на БВП, но и реален просперитет за повечето граждани;
* Подготовка за автоматизирането на икономиката (и за сътресенията, които ще последват);
* Изграждане на многопартийни коалиции, които отявлено да подкрепят и защитават демократичните принципи (разединената демокрация е много по-уязвима);
* Насърчаване на по-голяма журналистическа прозрачност, особено на местно равнище (за да може обществеността да разбере по-добре как стойностните журналисти разследват и проверяват фактите);
* Насърчаване на по-голяма публична отчетност за случаите на корупция, за да се изгради доверие в управлението;
* Преобразуване на разрушените норми в неразрушими закони. Демократичните норми се рушат лесно, ако не са облечени в неразрушими закони;
* Укрепване на независимите институции, за да са защитени от политическа намеса;
* Гражданско образование – от зле информирани към образовани гласоподаватели;
* Ограничаване на уязвимите на „информационната война“ места (използване на системи на хартиен носител, реално противодействие на Русия);
* Авторитарните лидери трябва да платят реалната цена (морковът се използва като мотивация за присъединяване към ЕС, но тоягата още не е била използвана: Орбан/Ердоган);
* Обмисляне на възможността за дългосрочни публични безвъзмездни средства за истински независимата местна журналистика, със солидни механизми за защита на независимостта ѝ;
* Даване на пример за консенсус и компромис, без прояви на озлобление в обществения живот;
* Превръщане на Европа в неотстъпващ пред нищо глобален бастион на демокрацията.

Оси Мартикайнен, който председателства заседанието на групата, посочи:

„Демокрацията не е просто избори. От първостепенно значение е всички равнища – граждани, политици – които искат да съхранят демократичната култура, да спазват правилата. Сега повече от всякога гражданите трябва да поддържат тази демократична култура, а това включва права и задължения. Като политици трябва да работим за постигането на възможно най-добрия политически климат, а не само да мислим как да спечелим изборите, след което да забравим за демокрацията до следващите избори.“

*Групата на АЛДЕ в Европейския комитет на регионите покани на заседанието си на 17 септември, понеделник, политолога* [*Браян Клаас*](https://twitter.com/brianklaas)*(UCL), автор на книгата „The Despot’s Apprentice: how the West is aiding the decline of democracy“ и водещ на коментарна рубрика във в. „Вашингтон пост“. Той изнесе лекция на тема „Стълбовете на демокрацията са подложени на атака – как да ги защитим“ и даде конкретни предложения как да се укрепят демократичните институции на местно равнище. Той обясни също така как в САЩ политиката на местно равнище се използва в противовес на Тръмп и как европейските демокрации, изложени на натиска на авторитарния популизъм, настоящ и бъдещ, могат да извлекат ценни поуки от този опит.*